BisRock

Ang terminong Bisrock usa ka gi-coin nga pulong silbing minubo sa Visayan rock songs – matang sa Binisayang mga kanta nga dunay impluwensiya sa Iningles nga rock genre sa musika.

Pasiklap sa Musikang Bisaya
Kaniadto, sagad sa Binisayang mga kanta mao kadtong tradisyonal nga estilo sa novelty songs nila ni Max Surban ug Yoyoy Villame, ang nagkurog-sa-kabugnaw nga mga balad nila ni Pilita Corales ug Dulce ingon man ang klasikong mga kanta sama sa "Matod Nila", "Matod Mo", ubp.

Una pa gayod niini mao ang way kamatayong mga alawitong lumad (folk songs) nga popular kaayo sa unang panahon. Ug sa pagligid sa panahon, nunot sa impluwensiya sa binag-ong genre sa musika, mitungha ang Bisrock.

Sinugdanan
Una kining nadungog niadtong entrada ug tunga-tungang bahin sa dekada '90. Apan dili pa Bisrock ang termino niini kaniadto. Ubos pa kini sa gitawag og Bugs Underground Sound Movement nga gipasiugdahan ni DJ Bernie Quiros a.k.a. Ka Pedro sa 99.5 RT FM Radio Station.

Nahitabo lang nga wa gyod makabuylo og maayo sa kahanginan ang pagtublaw unta sa maong mga kanta kay pipila lang ang mihangop niini. Kadaghanan sa mga batan-on kaniadto lud-on pang maminaw kay Binisaya lagi kuno. Kiwaw pamation sa dunggan.

Daghan ang misuway kaniadto pagpalambo sa musikang Bisaya nga rock genre. Apan kahisagmuyo lang ang misugat kanila kay sa higayon nga motokar na silag mga kantang Binisaya, ang mga tawo nga buot untang malingaw mag-iyahay man hinuon pagbiya. Maoy hinungdan nga labi pang mitublaw sa kahanginan ang mga kantang gama sa langyawng pinulongan.

Sa mga nagbase sa Manila, labihang pagsulbong sa mga bandang Eraserheads, Yano, Rivermaya, Siakol, Parokya ni Edgar, Agaw Agimat ug daghan pa kaayo. Samtang ang mga banda nga nagpatunhay unta sa Binisayang mga kanta naingon intawon sa humod nga mga piso nga wa gyod makalupad.

Apan takulahaw nahibalik ang kasibot sa mga batan-on pagpaminaw sa mga kantang Binisaya dihang sa sayong bahin ning dekada dos mil, maisogong gisuwayan pagpabati ni Ex-PBB Housemate Budoy (Heracleo Meraviles) sa bandang Junior Kilat ang iyang mga kantang Binisaya nga dunay dakong impluwensiya sa reggae music.

Angay masayran nga kining reggae nga genre sa musika gipasiugdahan ni Bob Marley— ang maleyendahon ug rebelyosong Jamaican singer nga naila sa tibuok kalibotan gumikan sa pinalahi ug yunik nga estilo niini sa musika nga dunay dakong kailhanan sa ilang kultura sa nasod sa Jamaica. Maong tataw kaayong matan-aw nga si Bob Marley ang nahimong sumbanan ni Budoy sa iyang kawsa sa musika nga mao ang pagpalambo sa kaugalingong kultura pinaagi sa musika aron dili mahulog sa kawalaan ang nahabiling kaliwatan.

Tungod sa ehemplong gipakita ni Budoy pinaagi sa nasodnong telebisyon ubos sa programang Pinoy Big Brother Celebrity Edition, nadani niyag balik ang mga batan-on hasta na gani ang mga hamtong sa pagmahal sa kaugalingon tang mugna.

Human niadto, misunod ang Bisrock phenomenon. Bisan reggae ug dili rock ang genre sa musika ni Budoy, maisip gihapon nga siyay nagduslit sa pabilo aron mahaling ug modilaab pag-usab sa matag dughan sa mga batan-on ug mga hamtong nga Bisaya ang paghangop sa kaugalingon tatak sa musika nga diriyot gyod unta mabuwasot sa kalimot.

Prekwensi
Sa pagpanggimaw sa mga bandang Bisdak nga nanagtagik sa mga kantang Binisaya nga rock, lupig pay mga libgos nga mingkatap ang mga bandang Bisrock gumikan usab sa mainitong pagsuporta niini sa mga tawo. Pagmatuod niini, misobra sa tres mil ka tumatan-aw ang nanagpaduas taliwala sa nagbunok nga ulan sa gipahigayong “Bisrock Rakrakan” niadtong Septiyembre ug “Tingog Kabataan Concert” niadtong Nobiyembre 2006 sa Dakbayan sa Sugbo aron lang ikapahungaw ang mainitong paghangop sa maong mga kantang Binisaya.

Mga nangunang banda
Sa daghang nanunghang mga bandang Bisrock, maoy maisip nga pioneering ang grupong Missing Filemon, Junior Kilat, Aggressive Audio, Fervent, Phylum, Kabobo, Ossified, Assembly Language, ug uban pang Bisrock bands nga nagmahal sa pinulongang Binisaya pinaagi sa musika.

Mga support group
 Bisrock Lover Clan
 Ambungan Clan
 Loko Bisrock Clan

Mga sumpay sa gawas
BisRock Online community 
The Cebu Music Scene Observer 
Bisrock Lover Clan
Bisrock Rulez!
Combolata Proudly Bisaya, The Gathering of Musicians and Listeners